**1. Овлашћења и обавезе у поступку спровођења избора за народне посланике**

 Овлашћења и обавезе Комисије утврђени су Законом о избору народних посланика:

1. стара се о законитом спровођењу избора,

2. организује техничку припрему за изборе,

3. прописује обрасце и правила за спровођење изборних радњи,

4. одређује изборне акте који јој се достављају,

5. обезбеђује буџетска средства за спровођење избора,

6. прати примену и даје објашњења у вези са применом Закона о избору народних посланика, нарочито о спровођењу гласања у иностранству,

 7. утврђује јединствене стандарде за изборни материјал (осим за гласачку кутију),

8. прописује врсту спреја за обележавање прста бирача,

9. утврђује ближа правила у вези са бирачким местом,

10. одређује и оглашава број и адресу бирачких места,

11. образује бирачке одборе и именује председника и чланове бирачких одбора,

12. прописује ближа правила о раду бирачких одбора,

13. прописује правила за поступање лица која прате рад органа за спровођење избора,

14. омогућује заинтересованим посматрачима праћење рада органа за спровођење избора,

15. прима изборну листу једне политичке странке (страначка изборна листа), листу две или више политичких странака (коалициона изборна листа), односно групе грађана (изборна листа групе грађана)

16. прикупља изјаве подносилаца изборних листа о намери коришћења средстава из јавних извора за финансирање трошкова изборне кампање и доставља их министарству надлежном за послове финансија.

17. проглашава изборну листу састављену и поднету у складу са законом,

18. утврђује, при проглашењу изборне листе, да ли подносилац изборне листе има положај политичке странке националне мањине, односно коалиције политичких странака националних мањина,

19. одбацује неблаговремену изборну листу,

20. налаже отклањање недостатака изборне листе који су сметња за њено проглашење,

21. одбија проглашење изборне листе која садржи недостатке, уколико њен подносилац не отклони те недостатке у предвиђеном року,

22. доставља подносиоцу изборне листе решење о проглашењу изборне листе, односно одбацивању или одбијању њеног проглашења, као и закључак о налагању отклањања недостатака изборне листе,

23. утврђује и објављује збирну изборну листу,

24. прописује садржај, облик и начин истицања збирне изборне листе,

25. објављује укупан број бирача у Републици Србији,

26. утврђује број гласачких листића, који мора бити једнак броју бирача уписаних у бирачки списак и одређује број резервних гласачких листића,

27. ближе прописује облик и изглед гласачких листића, начин и контролу њиховог штампања и достављање и руковање гласачким листићима,

28. контролише припрему и оверу гласачких листића,

29. на основу решења министарства надлежног за послове управе о изменама у Јединственом бирачком списку по закључењу бирачког списка, уноси измене (упис, брисање или исправка) у изводе из бирачког списка и посебне изводе из бирачког списка,

30. утврђује и објављује коначан број бирача у Републици Србији,

31. припрема за сваки бирачки одбор материјал за гласање,

32. утврђује ближа упутства о мерама којима се обезбеђује тајност гласања,

33. објављује незваничне податке о току гласања,

34. објављује привремене податке о резултатима избора,

35. решава о приговорима поднетим због повреде изборног права у току избора или неправилности у поступку предлагања односно избора,

36. поништава изборе због неправилности у спровођењу избора у случајевима утврђеним законом,

37. расписује поновљене изборе, у случају поништавања избора,

38. објављује податке о укупним резултатима избора,

39. подносиоцима изборних листа, у случајевима утврђеним законом, обезбеђује примерак, односно оверену фотокопију записника о раду бирачког одбора,

40. расподељује мандате изборним листама,

41. додељује посланичке мандате кандидатима са изборне листе,

42. издаје народним посланицима уверења да су изабрани за народне посланике,

43. извештава Народну скупштину о спроведеним изборима,

44. након спроведених избора, односно након конституисања Народне скупштине, попуњава упражњена посланичка места у Народној скупштини,

45. доставља податке органима надлежним за прикупљање и обраду статистичких података,

46. прописује начин коришћења изборног материјала,

47. одређује начин чувања и руковања изборним материјалом.